  Туспуктэм: Ольга Козачёк Наталия Сильвестрова Ижкарысь 63 номеро школаез быдэсак выльдэм бере усьтӥзы. Ужъёсты «Модернизация школьных систем образования» программая быдэстӥзы. Со сярысь элькун тӧролэн но кивалтэтлэн пресс-службазы ивортӥз. Юртлэсь пушсэ выльысен планировать каризы. Школалэсь котырзэ, инъетсэ, борддоръёсты, выжъёсты тупатъязы, вань висъетъёсты, тубатъёсты, мисьтаськон но педло потан интыосты выльдӥзы. Ӧсъёсты, укноосты, инженер коммуникациосты воштӥзы. Спортзалэ паркет вӧлдӥзы, выль баскетбол щитъёс пуктӥзы. Сиськонниысь борддоръёсты выльдӥзы, сиён пӧран куд-ог арбериосты воштӥзы. Озьы ик школаын тазалыксыя сюбегатэм быгатонлыкъёсын нылпиос понна дышетскыны луонлыкъёс кылдытӥзы. « Школамы 1960-тӥ арын пуктэмын, соин тупатъян туж кулэ ни вал. <…> Со улсын висъетъёсты, мебелез, техникаез выльдыны, физикая, химияя, информатикая, робототехникая бӧлетъёсын выль лабораториос радъяны, Нылпи кичӧлтонъёсъя центр, пиналъёслы но дышетӥсьёслы шутэтскон висъетъёс лэсьтыны быгатӥмы. Дизайн ӵектосъёсъя кенешонэ, ужъёсты эскеронэ, школаез усьтонлы дасяськонэ анай-атайёс но мыло-кыдо пыриськизы » Светлана Борисова, Ижкарысь 63 номеро школалэн кивалтӥсез Фото: Ольга Козачёк Школаын медиацентр, робототехникая, информационно-библиотечной, психолого-педагогической центръёс, технологияя туала бӧлет лэсьтӥзы. Дышетсконние ӟеч интернет кыскизы. Азьвыл отын зӧк борддоръёс йырин соин шгр-секытъёс вал. Физикая, химияя но биологияя бӧлетъёсы выль тӥрлыкъёс пуктӥзы, котькуд кабинетэ интерактивной доскаос юнматӥзы. Дышетӥсьёс туала дышетон амалъёсты уже кутонъя дышетскон ортчизы. Тодэ вайытом, тупатъян ужъёсты 2023-тӥ арын тулыс кутскизы, со вакытлы пиналъёс мукет дышетсконниосы выжизы. Ватсалом, туэ озьы ик Глазкарысь 8 номеро гимназиез но Можгаысь 10 номеро школаез тупатъям бере усьтӥзы. 2024-2026 аръёсы ужъёсты эшшо 18 дышетсконниосын ортчытозы. Туэ Сьӧлта ёросысь Колёсур гуртысь, Алнаш ёросысь Байтэрек, Асан но Азамат гуртъёсысь, Кизнер ёросысь Ягулысь, Вавож ёросысь Какможысь, Можгаысь 6 номеро но Сарапулысь 15 номеро школаосты тупатъялозы. Тегъёс: школаос тупатъянужъёс Ижкар Удмуртия  